Гэр бүл, хөдөлмөр, нийгмийн хамгааллын сайдын

2024 оны ....дүгээр сарын .-ний өдрийн

.......тушаалын хавсралт

**ХӨДӨЛМӨРИЙН АЮУЛГҮЙ БАЙДАЛ, ЭРҮҮЛ МЭНДИЙН ТОГТОЛЦООНЫ ШИНЭЧЛЭЛИЙГ ХЭРЭГЖҮҮЛЭХ 2025 -2028 ОНЫ ТӨЛӨВЛӨГӨӨ**

Нэг. Нийтлэг үндэслэл

Монгол Улсын Үндсэн хуульд “иргэн бүр хөдөлмөрийн таатай нөхцөлөөр хангуулах эрхтэй” гэж заасан. Үндсэн хуулийн энэхүү заалтыг хэрэгжүүлэх хүрээнд Монгол Улсад хөдөлмөрийн аюулгүй байдал, эрүүл ахуйн эрх зүйн орчин бүрэлдэн тогтсон. Хөдөлмөрийн аюулгүй байдал, эрүүл ахуйн харилцаанд Хөдөлмөрийн тухай хууль, Хөдөлмөрийн аюулгүй байдал, эрүүл ахуйн тухай хууль голлох үүрэгтэйгээр хэрэгжиж байна.

Монгол Улсын Засгийн газраас Хөдөлмөрийн аюулгүй байдал, эрүүл ахуйн (ХАБЭА) үндэсний хөтөлбөрийг (1997-2020 оны хооронд) хэрэгжүүлж, хууль эрх зүй, дүрэм журам, стандартыг сайжруулах, хөдөлмөрийн аюулгүй байдал, эрүүл ахуйн тогтолцоо болон хөдөлмөрийн хяналтыг бэхжүүлэх, эрүүл, аюулгүй ажлын байр, орчин нөхцөлийг бий болгох, үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэхэд чиглэсэн арга хэмжээг аж ахуйн нэгж, байгууллагын түвшинд бий болгох ажлуудыг хэрэгжүүлсэн.

Мөн Улсын Их Хурлаар 2008 онд Хөдөлмөрийн аюулгүй байдал, эрүүл ахуйн тухай бие даасан хууль батлагдаж, ажилтны эрүүл мэнд, аюулгүй байдалтай холбоотой харилцааг зохицуулдаг босон. Уг хуульд хөдөлмөрийн аюулгүй байдал, эрүүл ахуйн удирдлага, зохион байгуулалт, хяналт, ажил олгогч, ажилтны үүрэг, хариуцлага, үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэх арга хэмжээ, түүний санхүүжилт зэрэг нийтлэг шаардлагуудыг тусгасан.

Түүнчлэн Олон Улсын хөдөлмөрийн байгууллагын 155 (Хөдөлмөрийн аюулгүй байдал, эрүүл ахуйн тухай), 167 (Барилгын аюулгүй байдал, эрүүл ахуйн тухай), 176 (Уурхай дахь аюулгүй байдал, эрүүл ахуйн тухай) дугаар конвенцуудад нэгдэж, аж ахуйн нэгж, байгууллагад ХАБЭА-н менежментийн тогтолцоо хэрэгжүүлэх, үйлдвэрлэлийн осол, мэргэжлээс шалтгаалсан өвчний урьдчилан сэргийлэлтэд нийгмийн түншлэлийн оролцоог нэмэгдүүлэх, ХАБЭА-н ажилтан, мэргэжилтнүүдийг бэлтгэх, боломж нөхцөл бүрдсэн.

Үндэсний хөтөлбөрүүд тасралтгүй, тогтвортой хэрэгжсэний үр дүнд хөдөлмөрийн аюулгүй байдал, эрүүл ахуйн хууль эрх зүй, бүтэц тогтолцоо сайжирч, үйлдвэрлэлийн осол, мэргэжлээс шалтгаалсан өвчний урьдчилан сэргийлэлтэд ахиц дэвшил гарсан гэж үзэж байна. Гэсэн хэдий ч ажиллагчдын эрүүл мэнд, аюулгүй байдлыг хамгаалах арга хэмжээг тасралтгүй хэрэгжүүлэхийн зэрэгцээ цар тахал, шинэ технологи, шинэ ажил мэргэжил, аж үйлдвэржилтийн өсөлт зэргээс шинээр бий болж буй аюул, эрсдэлээс урьдчилан сэргийлэх, эрүүл, бүтээмжтэй ажиллах хүчээр эдийн засгийг дэмжих асуудал чухлаар тавигдаж байна.

2023 онд үйлдвэрлэлийн ослын 408 тохиолдол бүртгэгдэж, 57 хүн амь насаа алдсан. Мэргэжлээс шалтгаалсан өвчний шинэ тохиолдол 2009-2011 онд жил дунджаар 45 бүртгэгдэж байсан бол 2021-2023 онд 78 болж нэмэгдсэн. 2024 оны байдлаар өндөр эрсдэлтэй ажлын байранд 224 мянган хүн ажиллаж байгаа нь нийт ажиллагсдын 17 хувийг бүрдүүлж байна. Үйлдвэрлэлийн салбарууд төдийгүй бусад салбарт ч эрсдэл өндөр байна. 2023 оны 4-р улиралд бүртгэгдсэн үйлдвэрлэлийн ослын 261 тохиолдлын 31.8% нь санхүү, даатгал, төрийн удирдлага, батлан хамгаалах, нийгмийн хамгаалал, боловсрол, эрүүл мэндийн салбарт бүртгэгджээ.

Манай улсад үйлдвэрлэлийн осол, хурц хордлого, мэргэжлээс шалтгаалсан өвчний бүртгэл, мэдээлэл хангалтгүй, даатгалын тогтолцоотой уялдаагүйгээс осол, өвчлөлийн тохиолдлыг бүрэн бүртгэж чадахгүй байна. 2023 онд бүртгэгдсэн үйлдвэрлэлийн ослын тохиолдол 1000 ажилтан тутамд 0.32 байсан нь Герман улсынхаас 56.5, Австрали улсынхаас 30.9 дахин бага байна. 2022 онд үйлдвэрлэлийн осол, мэргэжлээс шалтгаалсан өвчний албан журмын даатгалд 1.1 сая хүн, сайн дурын даатгалд 164.5 хүн даатгуулсан. Гэвч үйлдвэрлэлийн осол, мэргэжлээс шалтгаалсан өвчний бүртгэл, мэдээлэл дутуу хийгддэг, даатгуулагчид зориулсан урьдчилан сэргийлэлт, сэргээн засах тусламж үйлчилгээ хангалтгүйгээс даатгалаас зохих үйлчилгээг авч чадахгүй байна.

Үндэсний түвшинд хөдөлмөрийн аюулгүй байдал, эрүүл мэндийн урьдчилан сэргийлэлтийг хэрэгжүүлэх мэргэжлийн байгууллага, мэргэжилтний тоо хүрэлцээгүй байгаа нь төрийн бодлого, шийдвэрийн хэрэгжилтэд хүндрэл учруулж байна. 2023 онд хөдөлмөрийн нөхцөлийн үнэлгээний 7 байгууллага 210 аж ахуйн нэгжид үнэлгээ хийсэн нь өндөр эрсдэлтэй уурхай, барилга, зам тээвэр, боловсруулах үйлдвэрийн салбарын аж ахуйн нэгжүүдийн 2 хувьтай тэнцэж байна. Хөдөлмөрийн эрүүл мэндээр төрөлжсөн мэргэжлийн ганц эмнэлэг байгаа нь өндөр эрсдэлтэй нөхцөлд ажиллаадаг 224 мянга гаруй хүнд тусламж, үйлчилгээ үзүүлэхэд хүрэлцэхгүй байна. 2018 онд хийсэн судалгаагаар 10,000 ажилтан тутамд 29 ХАБЭА-н ажилтан, 0.9 хөдөлмөрийн эрүүл ахуйч, 0.3 хөдөлмөрийн эрүүл мэнд судлаач эмч оногдож байгааг тогтоосон. Аж ахуйн нэгж, байгууллагуудад ажиллаж байгаа ХАБЭА-н асуудал хариуцсан ажилтнуудын 7% нь их сургуульд мэргэжил эзэмшсэн, 93% нь түр сургалтын төвүүдэд бэлтгэгдсэн мэргэжлийн бус хүмүүс байна.

Эдгээр тулгамдсан асуудлыг шийдвэрлэх зорилгоор Монгол Улсын Засгийн газрын 2024-2028 оны үйл ажиллагааны хөтөлбөрийн 2.1.2.11-д ”Хөдөлмөр, нийгмийн гурван талт оролцоонд тулгуурлан хөдөлмөрийн аюулгүй байдал, эрүүл ахуйн үндэсний тогтолцоог сайжруулах” зорилтыг дэвшүүлсэн.

ХАБЭА-н үндэсний тогтолцоог сайжруулахын тулд хууль эрх зүйн зохицуулалтыг боловсронгуй болгож үйлдвэрлэлийн осол, мэргэжлээс шалтгаалсан өвчний урьдчилан сэргийлэлт, даатгал, хөдөлмөрийн хяналтын үр дүнтэй, харилцан уялдаатайгаар дахин төлөвлөх, хөдөлмөрийн эрүүл мэндийн тусламж, үйлчилгээг эрүүл мэндийн салбартай уялдуулах, мэргэжлийн хүний нөөцийг бэлтгэх, статистик, судалгааг хөгжүүлэх, албан бус салбарт зориулсан зохицуулалтыг бий болгох, цахим шилжилт зэрэг тогтолцооны шинэчлэлийг хэрэгжүүлэх зайлшгүй шаардлагатай байна.

Энэхүү шинэчлэл нь НҮБ-ийн Тогтвортой хөгжлийн зорилгын 3 болон 8 дугаарт дэвшүүлсэн хүн амын эрүүл мэнд, зохистой хөдөлмөрийг дэмжих зорилтуудтай уялдаж байна.

Хоёр. Төлөвлөгөөний зорилго, зорилт, зарчим

2.1. Төлөвлөгөөний зорилго

Хөдөлмөр эрхэлж байгаа иргэн, ажилтны эрүүл мэнд, амь нас, аюулгүй байдлыг хамгаалах төрийн бодлого, зарчмыг хэрэгжүүлэх, үр нөлөөтэй нийгмийн түншлэл бүхий хөдөлмөрийн аюулгүй байдал, эрүүл мэндийн үндэсний тогтолцооны шинэчлэлийг хэрэгжүүлж, ажилтан бүр эрүүл, аюулгүй хөдөлмөрийн орчин нөхцөлийг бий болгоход чиглэнэ***.***

2.2. Төвөлгөөний зорилт

2.2.1 Хөдөлмөрийн аюулгүй байдал, эрүүл ахуйн тухай хуулийг олон улсын боловсронгуй болгож, үйлдвэрлэлийн осол, мэргэжлээс шалтгаалсан өвчний даатгал, хөдөлмөрийн хяналттай уялдсан урьдчилан сэргийлэлтийн тогтолцоог бүрдүүлэх, хөдөлмөрийн эрүүл мэндийн тусламж, үйлчилгээний чанар, хүртээмжийг сайжруулах, ХАБЭМ-ийн дэд бүтцийн хөгжлийг дэмжсэн эрх зүйн орчныг бүрдүүлэх;

2.2.2 Хөдөлмөрийн аюулгүй байдал, эрүүл мэндийн үндэсний тогтолцооны шинэчлэлийг хэрэгжүүлж, ХАБЭМ-ийн урьдчилан сэргийлэлтийн дэд бүтцийг хөгжүүлэх, цахим шилжилтийг хэрэгжүүлэх;

2.2.3 Хөдөлмөрийн эрүүл мэндийн тусламж үйлчилгээг эрүүл мэндийн салбартай уялдуулан хөгжүүлж, мэргэжлээс шалтгаалсан өвчний эрт илрүүлэг, оношилгоог сайжруулах;

2.2.4 Хөдөлмөрийн аюулгүй байдал, эрүүл мэндийн эрдэм шинжилгээ, судалгаа, статистикийг хөгжүүлэх;

2.2.5 Хөдөлмөрийн аюулгүй байдал, эрүүл мэндийн мэргэжлийн хүний нөөцийг бэхжүүлэх, боловсрол, сургалт, сурталчилгааг дэмжих;

2.2.6 Хөдөлмөрийн хяналтын чадавхыг хөдөлмөрийн аюулгүй байдал, эрүүл мэндийн чиглэлээр бэхжүүлэх.

2.3. Төлөвлөгөөний зарчим

Хөдөлмөрийн аюулгүй байдал, эрүүл мэндийн тогтолцооны шинэчлэлийн төлөвлөгөөний хэрэгжилтэд дараах зарчмыг мөрдөнө.

* Монгол Улсад мөрдөгдөж буй хөдөлмөрийн аюулгүй байдал, эрүүл мэндийн эрх зүйн баримт бичиг нэгдмэл, уялдаа холбоотой, давхцалгүй байх;
* Хөдөлмөрийн аюулгүй байдал, эрүүл мэндийн удирдлагын тогтолцоог хэрэгжүүлэхэд идэвхтэй урьдчилан сэргийлэлтийн арга хэмжээг дэмжих;
* Нотолгоонд суурилсан, ил тод урьдчилан сэргийлэх арга хэмжээг хэрэгжүүлэх;
* Урьдчилан сэргийлэлтэд нийгмийн түншлэлийн оролцоо, үр нөлөөг нэмэгдүүлэх, мэдээллийн нээлттэй байдлыг дэмжих;
* Төрийн байгууллага, нийгмийн түншлэл, бусад сонирхогч талууд хооронд болон салбар дундын хамтын ажиллагааны уялдаа холбоог хангах,
* Олон улсын хэм хэмжээ, чиг хандлагатай уялдуулах.

**ГУРАВ.** **ХӨДӨЛМӨРИЙН АЮУЛГҮЙ БАЙДАЛ, ЭРҮҮЛ МЭНДИЙН ТОГТОЛЦООНЫ ШИНЭЧЛЭЛИЙГ**

**ХЭРЭГЖҮҮЛЭХ 2025 -2028 ОНЫ ҮЙЛ АЖИЛЛАГААНЫ ТӨЛӨВЛӨГӨӨ**

|  |  |  |  |  |  |  |
| --- | --- | --- | --- | --- | --- | --- |
| **№** | **Хэрэгжүүлэх арга хэмжээ** | **Шалгуур үзүүлэлт** | **Хүлээгдэж буй үр дүн** | **Санхүүгийн эх үүсвэр** | **Хариуцах байгууллага** | **Хэрэгжих хугацаа /он/** |
| **Зорилт 1.** Хөдөлмөрийн аюулгүй байдал, эрүүл ахуйн тухай хуулийг боловсронгуй болгож, үйлдвэрлэлийн осол, мэргэжлээс шалтгаалсан өвчний даатгал, хөдөлмөрийн хяналттай уялдсан урьдчилан сэргийлэлтийн тогтолцоог бүрдүүлэх, хөдөлмөрийн эрүүл мэндийн тусламж, үйлчилгээний чанар, хүртээмжийг сайжруулах, ХАБЭМ-ийн дэд бүтцийн хөгжлийг дэмжсэн эрх зүйн орчныг бүрдүүлэх. | | | | | | |
| 1.1 | Хөдөлмөрийн аюулгүй байдал, эрүүл ахуйн тухай хуулийг шинэчлэн боловсруулах хуулийн төслийг бэлтгэх | Хуулийн төсөл - 1 | ҮОМШӨ-ний даатгал, хөдөлмөрийн хяналттай уялдсан урьдчилан сэргийлэлтийн тогтолцоог бүрдүүлэх, хөдөлмөрийн эрүүл мэндийн тусламж, үйлчилгээний чанар, хүртээмжийг сайжруулах, ХАБЭМ-ийн дэд бүтцийн хөгжлийг дэмжсэн эрх зүйн орчин бүрдсэн байна | Улсын төсөв  ОУ-ын төсөл хөтөлбөр | ГБХНХЯ | 2025 он |
| 1.2 | ОУХБ-ын аж үйлдвэр болон худалдаан дахь хөдөлмөрийн хяналтын тухай 81, хөдөө аж ахуй дахь хөдөлмөрийн хяналтын тухай 129, ХАБЭМ-н суурь тогтолцооны 187 дугаар конвенцод нэгдэх бэлтгэл ажлыг хангах | Конвенц - 3 | Судалгаа хийгдсэн байна.  Конвенцод нэгдэж, хууль эрх зүйн орчин сайжирсан байна. | ОУХБ-ын төсөл хөтөлбөр | ГБХНХЯ | 2025-2027 |
| 1.3 | Үйлдвэрлэлийн осол, хурц хордлого, мэргэжлээс шалтгаалсан өвчний даатгал, амь нас, эрүүл мэндийн нэмэлт даатгалын зохицуулалтыг сайжруулах бодлогын зөвлөмж боловсруулах судалгаа хийх | Тайлан-1 | Үйлдвэрлэлийн осол, хурц хордлого, мэргэжлээс шалтгаалсан өвчний даатгал, амь нас, эрүүл мэндийн нэмэлт даатгалыг ХАБЭМ-ийн урьдчилан сэргийлэлт, сэргээн засах тусламж үйлчилгээтэй уялдуулах бодлогын зөвлөмж гаргасан байна. | ҮОМШӨДС | ГБХНХЯ | 2025 он |
| 1.4 | Үйлдвэрлэлийн осол, хурц хордлогыг судлан бүртгэх дүрмийг шинэчлэн батлуулах | Дүрэм - 1 | Үйлдвэрлэлийн осол, хурц хордлогыг судлан бүртгэх зохицуулалт сайжирсан байна | ОУХБ-ын төсөл хөтөлбөр | ГБХНХЯ | 2025-2026 |
| 1.5 | Мэргэжлээс шалтгаалсан өвчнийг бүртгэх, мэдээлэх журмыг шинэчлэн батлуулах (ХС-ын 2015 оны А/234 тушаал) | Журам -1 | Мэргэжлээс шалтгаалсан өвчнийг бүртгэх, мэдээлэх зохицуулалт сайжирсан байна.  Эрт үед оношлогдсон болон хөдөлмөрийн чадвар алдсан МШӨ-ний тохиолдлыг оношлох, бүртгэх боломжтой, олон улсын жишигт нийцсэн жагсаалт | ОУХБ-ын төсөл хөтөлбөр | ГБХНХЯ | 2025 он |
| 1.6 | Хөдөлмөрийн эрүүл мэндийн урьдчилсан болон хугацаат үзлэгийн журмыг шинэчлэн батлуулах (ЭМС-ы 2014 оны А/340 тогтоол) | Журам -1 | Хөдөлмөрийн эрүүл мэндийн үзлэг тандалт, мэргэжлээс шалтгаалсан өвчнийг эрт илрүүлэх, оношлохтой холбоотой зохицуулалт сайжирсан байна. | ДЭМБ | ГБХНХЯ | 2025 он |
| 1.7 | ХАБЭА-н сургалт зохион байгуулах, шалгалт авах журмыг шинэчлэн батлуулах | Журам -1 | Ажилтан, ажил олгогчид ХАБЭА-н сургалт хийх зохицуулалт сайжирсан байна | Улсын төсөв  ОУХБ-ын төсөл хөтөлбөр | ГБХНХЯ  ХАБЭМТ | 2026 он |
| 1.8 | Аж ахуйн нэгж, байгууллагын түвшинд ХАБЭА-ийн бүтэц, ажиллуулах нормативыг шинэчлэн батлуулах (Хөдөлмөрийн сайдын А/114 тушаал) | Журам - 1 | ААНБ-ын ХАБЭМ-ийн үйл ажиллагааны удирдлага зохион байгуулалт, ХАБЭМ-ийн мэргэжилтэн, ажилтан, хөдөлмөрийн эрүүл ахуйч, ХЭМ судлаач эмч ажиллуулах нормативтай болсон байна. | ОУХБ-ын төсөл хөтөлбөр | ГБХНХЯ | 2026 он |
| 1.9 | Ажлын байранд дахь тоосны өртөлтөөс ажилтны эрүүл мэндийг хамгаалахад мөрдөх техникийн зохицуулалтыг батлуулах | Техникийн зохицуулалт-1 | Техникийн зохицуулалт батлагдсан байна. | ҮОМШӨДС | ГБХНХЯ | 2025-2026 |
| 1.10 | Асбесттэй аюулгүй харьцах ажлын техникийн зохицуулалтыг боловсруулах | Техникийн зохицуулалтын - 1 | Абестийг орлуулах материалын хэрэглээг дэмжих, асбестийг аюулгүй зайлуулах, өртөлтийг үнэлгээ, эрсдэлтэй ажилтнуудын эрүүл мэндийн үзлэг, тандалт хийх асуудлыг багтаасан техникийн зохицуулалтын төсөл бэлэн болсон байна. | ҮОМШӨДС | ГБХНХЯ | 2025-2026 |
| 1.11 | Хязгаарлагдмал орчинд аюулгүй ажиллагааны техникийн зохицуулалтыг боловсруулах | Техникийн зохицуулалтын -1 | Хязгаарлагдмал орчинд ажиллагсдын аюулгүй байдлыг хангах техникийн зохицуулалтын төсөл бэлэн болсон байна. | ҮОМШӨДС | ГБХНХЯ | 2025-2026 |
| 1.12 | ХАБЭА-н стандартын улсын үзлэг зохион байгуулж, нэн түрүүнд боловсруулах шаардлагатай стандарт, техникийн зохицуулалтын жагсаалтыг гарган шинэчлэх | Тайлан-1 | Шинэчлэх, шинээр боловсруулах ХАБЭА-н стандарт, техникийн зохицуулалтын жагсаалт гаргасан байна. | ҮОМШӨДС  ОУ-ын төсөл, хөтөлбөр | ГБХНХЯ,  ХАБЭМТ | 2025-2028 |
| 1.13 | Аж ахуйн нэгжийн түвшинд стандартын хэрэгжилтийг дэмжих, сурталчлах сургалтын арга хэмжээг зохион байгуулах | Сурталчилгааны кампанит ажлын тоо | Эрсдэл өндөртэй ажил олгогч, аж ахуй нэгж байгууллагуудад зориулсан сурталчилгааны кампанит ажлуудыг шинэ стандарт, тщхн зохицуулалт бүрээр хийсэн байна. | ҮОМШӨДС | ХАБЭМТ  Мэргэжлийн холбоод | 2025-2028 |
| 14 | Хэрэгжилтэд хяналт тавих, арга зүйн дэмжлэг үзүүлэх мэргэжилтнүүдийг бэлтгэх | Сургалтын тоо | Шинээр батлагдсан стандарт, техникийн зохицуулалтууд ХАБЭМ-ийн мэргэжилтнүүдэд зориулсан сургалтууд зохион байгуулж, хэрэглээг нь дэмжсэн байна | ҮОМШӨДС | ХАБЭМТ Мэргэжлийн холбоод | 2025-2028 |
| 15 | Хэрэгжилтэд хяналт тавихад оролцдог лабораториудыг дэмжих, сургалт хийх | Сургалтын тоо | Шинээр батлагдсан стандартын хэрэгжилтэд дэмждэг лабораторийн мэргэжилтнүүдийг чадавхжуулах сургалт | ҮОМШӨДС | ХАБЭМТ | 2025-2028 |
| **Зорилт 2.** Хөдөлмөрийн аюулгүй байдал, эрүүл мэндийн үндэсний тогтолцооны шинэчлэлийг хэрэгжүүлж, ХАБЭМ-ийн урьдчилан сэргийлэх арга хэмжээний дэд бүтцийг хөгжүүлэх, цахим шилжилтийг хэрэгжүүлэх. | | | | | | |
| 2.1 | Аймаг, дүүргийн түвшинд ХАБЭМ-ийн урьдчилан сэргийлэлтийг үндэсний түвшинд хэрэгжүүлэх чадавхыг сайжруулах | ХАБЭМ-ийн мэргэжилтний тоо | Аймаг, дүүргийн ХХҮГ, Хэлтэст ХАБЭМ-ийн асуудал хариуцан орон тооны мэргэжилтэнтэй болсон байна. | Улсын төсөв | ГБХНХЯ | 2025-2026 |
|  | Аймаг бүрт ХАБЭМ-ийн зөвлөх, ауторсинг, сургалтын үйлчилгээг бий болгоход хувийн хэвшлийг дэмжиж ажиллана | Аймаг бүрт ХАБЭМ-ийн зөвлөх, ауторсинг, сургалтын үйлчилгээтэй аймгийн тоо | Аймаг бүрт ХАБЭМ-ийн сургалт, зөвлөх, аутсорсинг үйлчилгээний | ОУ-ын төсөв | ГБХНХЯ | 2025-2026 |
| 2.2 | Урьдчилан сэргийлэлтэд суурилсан ҮОМШӨ-ний болон амь нас, эрүүл мэндийн нэмэлт даатгалыг нэвтрүүлэх | Даатгалаас санхүүжсэн урьдчилан сэргийлэлтийн үйлчилгээний тоо | Ажил олгогч, даатгуулагчид зориулсан ХАБЭМ-ийн урьдчилан сэргийлэх үйлчилгээ үзүүлдэг болсон байна. | Улсын төсөв | ГБХНХЯ | 2026-2028 |
| 2.2 | ХАБЭМТөвд Хөдөлмөрийн эрүүл ахуйн лавлагаа лаборатори байгуулах | Лавлагаа лаборатори | Хөдөлмөрийн хяналт шалгалт, өвчлөл, хурц хордлогын судалгаа, эрдэм шинжилгээнд ашиглах, хөдөлмөрийн нөхцөлийн үнэлгээний хөндлөнгийн хяналт хийх лаборатори байгуулагдсан байна. | ОУ-ын төсөл хөтөлбөр | ГБХНХЯ  ХАБЭМТ | 2025-2028 |
| 2.3 | ХАБЭМТ-ийн МШӨ-ний эмнэлгийн эмч, мэргэжилтний болон тоног төхөөрөмжийн чадавхыг сайжруулах | Төрөлжсөн эмнэлгийн тоо -1  Мэргэшсэн эмчийн тоо | Мэргэжлээс шалтгаалсан өвчнийг эрт илрүүлэх, оношлох чадамж бүрдсэн эмнэлэгтэй болсон байна. | ОУ-ын төсөл хөтөлбөр Улсын төсөв | ГБХНХЯ  ХАБЭМТ | 2025-2028 |
| 2.4 | ХАБЭМТ-ийн МШӨ-ний эмнэлэгт сэргээн засах тусламж, эмчилгээний нэгж байгуулах | Сэргээн засах тусламж, үйлчилгээний тасаг | ҮОМШӨ-ний хөдөлмөрийн чадвар алдсан ажиллагчдад сэргээн засах тусламж, эмчилгээ хийдэг болсон байна. | ҮОМШӨДС | ГБХНХЯ  ХАБЭМТ | 2025-2028 |
| 2.5 | ХАБЭМТ-ийн МШӨ-ний эмнэлэгт сэргээн засах клиник сувилал байгуулах | Клиник сувилал -1 | ҮОМШӨ-ний хөдөлмөрийн чадвар алдсан ажиллагчдад сэргээн засах сувилалтай болсон байна. | ҮОМШӨДС | ГБХНХЯ  ХАБЭМТ | 2027-2028 |
| 2.6 | ХАБЭМТ-д жишиг сургалтын төв байгуулах | - Сургалтын танхим  - Сургалтын виртуал орчин  - Онлайн сургалтын платформ  ХАБЭМ-ийн мэргэшүүлэх сургалт зохион байгуулсан байна | ХАБЭМ-ийн мэргэжилтнүүдийг мэргэшүүлэх төгсөлтийн дараах сургалт хийдэг болсон байна  Ажил олгогч, ажилтан, ХАБЭМ-ийн мэргэжилтнүүдэд “ХАБЭМ-ийн жишиг сургалтын танхим”, “виртуал сургалтын танхим”,”Зайн сургалтын платформ” -оор сургалт хийдэг болсон байна. | ОУ-ын төсөл хөтөлбөр | ХАБЭМТ | 2026-2028 |
| 2.7 | ХАБЭМ-ийн Эрсдэлийн удирдлагын цахим систем хөгжүүлэх хэрэглээнд оруулах | Цахим системийн өгөгдлийн сан | ХАБЭМ-ийн эрсдэлийн үнэлгээ, хөдөлмөрийн нөхцөлийн үнэлгээ, эрүүл мэндийн үзлэг, ҮОМШӨ-ний тохиолдлын бүртгэл, мэдээллийг цахимаар хийж, Хөдөлмөрийн хяналт, ҮОМШӨ-ний даатгалын үйл ажиллагаа, ХАБЭМ-ийн бодлогын хэрэгжилтэд ашигласан байна. | ОУ-ын төсөл | ГБХНХЯ  ХАБЭМТ | 2025-2027 |
| 2.8 | Хөдөлмөрийн нөхцөлийн үнэлгээний байгууллага, лабораториудыг мэргэжил, арга зүйн удирдамжаар хангах | Удирдамж - 1 | Хөдөлмөрийн нөхцөлийн үнэлгээний байгууллагуудад журам, стандартын дагуу сургалт хийж, үнэлгээний үр дүнгийн бүртгэл, мэдээлэл хийх суурь нөхцөлийг бүрдүүлсэн байна. | ОУ-ын төсөл хөтөлбөр  ҮОМШӨДС | ХАБЭМТ | 2025-2026 |
| 2.9 | Хөдөлмөрийн аюулгүй байдал, эрүүл мэндийн чиглэлийн мэргэжлийн холбоодтой хамтран ажиллах, засаглалыг бэхжүүлэх | Хамтын ажиллагаа сайжирсан байна. | Мэргэжлийн холбоодын засаглалыг бэхжүүлж, чадамжийн үнэлгээ, ёс зүйн хяналтыг сайжруулсан байна. | ОУ-ын төсөл хөтөлбөр | ХАБЭМТ | 2025-2026 |
| 2.10 | ХАБЭМ-н үндэсний болон салбар хороо, зөвлөлийн гишүүдийн чадавхыг бэхжүүлэх, сургалт зохион байгуулах, үйл ажиллагааг тогтмолжуулах | ХАБЭМ- ийн оролцогч талуудыг дэмжсэн байна. | Салбарын яам, орон нутаг, ажил олгогч, ажилтны төлөөлөл ҮОМШӨ-өөс урьдчилан сэргийлэхэд оролцоо нэмэгдсэн байна. | ОУХБ | ГБХНХЯ,  ХАБЭМТ | 2025-2028 |
| 2.11 | Хөдөлмөрийн аюулгүй байдал, эрүүл мэндийн үндэсний чуулган зохион байгуулах | Үндэсний чуулган | ХАБЭМ-ийн мэргэжилтний ур чадварыг тасралтгүй хөгжлийг дэмжих, мэргэжлийн холбоодыг дэмжих үйл ажиллагаа тогтмол хэрэгждэг болсон байна. | ОУ-ын төсөл хөтөлбөр ҮОМШӨДС | ХАБЭМТ  Мэргэжлийн холбоо | 2025-2028 |
| 2.12 | ХАБЭМ-ийн мэргэжлийн үйлчилгээ үзүүлэгч байгууллага, зөвлөхүүдийн нээлттэй бүртгэлийн сан үүсгэх | Мэдээллийн вэбсайт | Нээлттэй вэбсайтад бүртгүүлсэн байна. | ОУ-ын төсөл хөтөлбөр | ХАБЭМТ | 2025-2028 |
| **Зорилт 3.** Хөдөлмөрийн эрүүл мэндийн тусламж, үйлчилгээ, мэргэжлээс шалтгаалсан өвчний эрт илрүүлэг, оношилгоог сайжруулах | | | | | | |
| 3.1 | ХЭМ-ийн тусламж, үйлчилгээнд оролцдог талуудын үйл ажиллагааны завсардалд дүн шинжилгээ хийж, сайжруулах | Дүн шинжилгээний тайлан | ХЭМ-ийн тусламж, үйлчилгээний чанар, хүртээмжийг сайжруулах чиглэлээр салбарын яамд, төрийн байгууллага, хувийн хэвшлийн чиг үүргийг оновчтой хуваарилан хэрэгжүүлэх ажлын төлөвлөгөө гарсан байна | ДЭМБ | ГБХНХЯ  ЭМЯ | 2025-2026 |
| 3.2 | Түгээмэл тохиолддог мэргэжлээс шалтгаалсан өвчний оношилгооны удирдамжийг боловсруулах, сургалт зохион байгуулах, түгээх | Удирдамж | ОУХБ-ын зөвлөмжид суурилсан МШӨ-ний оношлох удирдамж боловсруулж, сургалт зохион байгуулсан байна. | ОУХБ | ГБХНХЯ  ЭМЯ | 2025-2026 |
| 3.3 | ХЭМ-ийн үзлэг, тусламж үйлчилгээний чадавхыг бүсчилсэн байдлаар хөгжүүлэх, сургалт зохион байгуулах | Бүчилсэн байдлаар ХЭМ-ийн үзлэг хийдэг эмнэлгүүд | Өмнөговь, Ховд, Орхон, Дархан-Уул, Дорнод аймгийн эмнэлгүүдэд ХЭМ-ийн үзлэг хийдэг болсон байна. | ДЭМБ  ОУ-ын төсөл | ГБХНХЯ  ЭМЯ | 2025-2027 |
| 3.4 | ҮОМШӨ-өөр хөдөлмөрийн чадвар алдсан ажиллагчдад зориулсан сэргээн засах тусламж, үйлчилгээний хэрэгцээг тодорхойлж, эмнэл зүйн удирдамж боловсруулж, эмч мэргэжилтнүүдийг чадавхжуулах сургалт зохион байгуулах | Сэргээн засах тусламж үйлчилгээний удирдамж  Эмч | ҮОМШӨ-өөр хөдөлмөрийн чадвараа алдсан хүмүүст зориулсан сэргээн засах тусламж, үйлчилгээнд мөрдөх удирдамжтай болж, тусламж үйлчилгээ үзүүлэх эмч, мэргэжилтнийг бэлтгэсэн байна. | ДЭМБ | ГБХНХЯ  ЭМЯ | 2025-2026 |
| 3.5 | ҮОМШӨ-өөр хөдөлмөрийн чадвар алдсан ажиллагчдад зориулсан сэргээн засах тусламж, үйлчилгээний чанар, хүртээмжийг нэмэгдүүлэх | Чанар, хүртээмж сайжирсан байна. | ҮОМШӨ-өөр хөдөлмөрийн чадвараа алдсан хүмүүст сэргээн засах тусламж, үйлчилгээ үзүүлдэг эмнэлэг, сувилалтай болсон байна. | ҮОМШӨДС | ГБХНХЯ  ЭМЯ | 2025-2026 |
| **Зорилт 4.** Хөдөлмөрийн аюулгүй байдал, эрүүл мэндийн эрдэм шинжилгээ, судалгаа, статистикийг хөгжүүлэх | | | | | | |
| 4.1 | ХАБЭМ-ийн бодлогын хэрэгжилтийн шалгуур үзүүлэлтийг боловсруулах | Шалгуур үзүүлэлт | ХАБЭМ-ийн бодлогын хэрэгжилт, урьдчилан сэргийлэлтийн үр дүнг үнэлэх эрсдэлийн түвшин, үндэсний чадавх, ҮОМШӨ-ний тохиолдол, даатгалын бүлэг үзүүлэлт бүхий шалгуур үзүүлэлт бэлэн болсон байна. | ОУХБ,  ҮОМШӨДС | ГБХНХЯ  ХАБЭМТ | 2025-2026 |
| 4.2 | ХАБЭМ-ийн бодлогын хэрэгжилтийг үнэлэх тандалт судалгаа хийх | Судалгааны тайлан | ХАБЭМ-ийн бодлогын хэрэгжилтийг үнэлэх судалгааг шалгуур үзүүлэлтээр үнэлэх тандалт судалгааг хийсэн байна | ҮОМШӨДС | ГБХНХЯ  ХАБЭМТ | 2027-2028 |
| 4.3 | ХАБЭМ-ийн бодлогын төлөвлөлтийн үндэслэл боловсруулах тандалт судалгаануудыг хийх | Судалгааны тайлан-1 | - ХАБЭМ-ийн салбарын төлөв байдал,  - Хууль тогтоомжийн хэрэгжилтийн үнэлгээ,  - МШӨ, ҮО-ийн нийгэм, эдийн засгийн нөлөө  - ХАБЭМ-ийн хүний нөөцийн судалгаа  -ХАБЭМ-ийн урьдчилан сэргийлэлтийн тэргүүлэх чиглэлийг тодорхойлох судалгаануудыг хийсэн байна | ОУ-ын төсөл хөтөлбөр ҮОМШӨДС | ХАБЭМТ  Их сургууль  Мэргэжлийн холбоод | 2025-2028 |
| 4.4 | ХАБЭМ-ийн эрдэм шинжилгээг хөгжүүлэх тэтгэлэгт судалгаануудыг хэрэгжүүлэх | Судалгааны тайлан-1 | ҮОМШӨ-ний урьдчилан сэргийлэлтэд тулгамдсан асуудал, шийдвэрлэх арга замыг тодорхойлох, дэвшилтэд технологи, инновац нэвтрүүлэх, нутагшуулах эрдэм шинжилгээ, суурь судалгааны ажлуудад тэтгэлэг олгодог болсон байна | ОУ-ын төсөл хөтөлбөр ҮОМШӨДС | ХАБЭМТ  Их сургууль  Мэргэжлийн холбоод | 2025-2028 |
| 4.5 | ҮОМШӨ-ний статистикийг үндэсний статистик мэдээллийн сан бий болгох | Мэдээллийн сан - 1 | ҮОМШӨ-ний статистик өгөгдлийг Үндэсний статистикийн хороо руу дамжуулдаг болсон байна. | ОУ-ын төсөл хөтөлбөр ҮОМШӨДС | ГБХНХЯ  ХАБЭМТ | 2026-2027 |
| 4.6 | Үйлдвэрлэлийн осол, хурц хордлогын бүртгэл, мэдээлэл, статистикийг сайжруулах | ҮОХХ-н бүртгэл сан | Статистик бүртгэл хийдэг болсон байна. | ОУ-ын төсөл хөтөлбөр ҮОМШӨДС | ГБХНХЯ  ЭМЯ  ХАБЭМТ | 2026-2027 |
| 4.7 | ҮОМШӨ-ийн бүртгэл, мэдээллийг даатгалтай холбох |  | ҮОМШӨХХ-ын баталгаажсан тохиолдлыг ҮОМШӨ-ний даатгал болон нэмэлт руу цахимаар илгээж, даатгалын үйлчилгээг хүндрэлгүй үзүүлэх нөхцөл бүрдсэн байна | ОУ-ын төсөл хөтөлбөр ҮОМШӨДС | ГБХНХЯ | 2026-2027 |
| 4.8 | МШӨ-нийг бүртгэл, мэдээлэл, статистикийг сайжруулах | Үзлэг, МШӨ-ний бүртгэлийн сан | Статистик бүртгэл хийдэг болсон байна. | ОУ-ын төсөл хөтөлбөр ҮОМШӨДС | ГБХНХЯ  ЭМЯ  ХАБЭМТ | 2026-2027 |
| **Зорилт 5.** Хөдөлмөрийн аюулгүй байдал, эрүүл мэндийн мэргэжлийн хүний нөөцийг бэхжүүлэх, боловсрол, сургалт, сурталчилгааг дэмжих | | | | | | |
| 5.1 | ХАБЭМ-ийн мэргэжилтэн бэлтгэдэг их, дээд сургуулиудад дэмжлэг үзүүлэх |  | ХАБЭМ-ийн мэргэжилтэн бэлтгэдэг их, дээд сургуулиудад сургалтын хөтөлбөрийг сайжруулах, багш нарыг чадавхжуулах, мэргэжлийн сурах бичиг, гарын авлагаар хангах дэмжлэг үзүүлсэн байна. | ОУ-ын төсөл, хөтөлбөр | ГБХНХЯ  ХАБЭМТ | 2025-2028 |
| 5.2 | Аймаг, дүүргийн ХАБЭМ-ийн асуудал хариуцсан мэргэжилтэн нарыг чадавхжуулах сургалт зохион байгуулсан байна. | Сургалтын тоо | ХАБЭМ-ийн асуудал хариуцсан мэргэжилтний мэдлэг сайжирсан байна. | ОУ-ын  төсөл, хөтөлбөр | ГБХНХЯ  ХАБЭМТ | 2025-2028 |
| 5.3 | ХАБЭА-н сургалтын байгууллагуудын чадавхыг бэхжүүлж, сургалтын чанар, хүртээмжийг нэмэгдүүлэх | Төрөлжсөн мэргэшлээр сургалт хийдэг байгууллагын тоо | ХАБЭА-н сургалтын төвүүдийг төрөлжсөн мэргэшлээр сургалт хийхэд дэмжлэг үзүүлж, чадавхаа мэргэжлийн холбоодоор үнэлүүлж, нээлттэй вэбсайтэд байршуулдаг болсон байна. | - | ХАБЭМТ | 2025 -2028 |
| 5.4 | ХАБЭМТ-ийн мэргэжлийн хүний нөөцийг бэхжүүлэх | Сургалтад хамрагдсан мэргэжилтний тоо | ХАБЭМТ-ийн ХАБ-ын мэргэжилтэн, хөдөлмөрийн эрүүл ахуйч, ХЭМ судлаач эмч, сувилагч нар, бусад мэргэжилтнүүдийг гадаад, дотоодын их сургуульд мэргэшүүлэх сургалтад хамруулсан байна. | ОУ-ын төсөл | ХАБЭМТ | 2025-2028 |
| 5.5 | СӨБ болон ЕБС-ын сургалтын хөтөлбөрт ХАБЭМ-н анхан шатны мэдлэг, соёл, хандлагыг төлөвшүүлэх асуудлыг тусгах | Сургалтын төлөвлөгөө, хөтөлбөр | Өмчийн хэлбэр харгалзахгүй бүх шатны сургуулийн сургалтын төлөвлөгөө ХАБЭМ-н хичээлийн хөтөлбөр тусгагдсан байна. | Улсын төсөв | ГБХНХЯ  БШУЯ | 2025-2028 |
| 5.6 | Их, дээд сургуулийн инженер, техникийн мэргэжилтэн бэлтгэх хөтөлбөр ХАБЭМ-ийн хичээл ордог болох | Сургалтын төлөвлөгөө, хөтөлбөр | Их, дээд сургуулийн инженер, техникийн мэргэжлийн хөтөлбөрт ХАБЭМ-ийн хичээл багтсан байна | Улсын төсөв | ГБХНХЯ  БШУЯ | 2025-2028 |
| 5.7 | ХАБЭМ-ийн мэргэжлийн сурах бичиг, гарын авлага боловсруулан, хэвлүүлэх, түгээх | Мэргэжлийн сурах бичиг, гарын авлага хэвлэгдсэн байна | Их, дээд сургуулиудад ашиглахад зориулсан ХАБЭМ, хөдөлмөрийн эрүүл ахуй, хөдөлмөрийн эрүүл мэндийн чиглэлийн мэргэжлийн ном, сурах бичигтэй болсон байна. | ОУ-ын  төсөл, хөтөлбөр ҮОМШӨДС | ХАБЭМТ | 2025-2028 |
| 5.8 | Эрүүл аюулгүй ажлын байрыг эрхэмлэгч байгууллага” шалгаруулах арга хэмжээг жил бүр зохион байгуулах | Удирдамж - 1 | Болзолт уралдааныг жил бүр удирдамжийн дагуу зохион байгуулж, шалгарсан ААНБ-ыг урамшуулан, сайн туршлагыг түгээсэн байна. | ҮОМШӨДС | ХАБЭМТ | 2025-2028 |
| 5.9 | ХАБЭМ-н сарын аяныг ОУХБ-аас зарласан уриан дор тулгамдаж буй асуудалтай уялдуулан жил бүр зохион байгуулах | ҮОМШӨ-өөс урьдчилан сэргийлэх арга хэмжээ зохион байгуулсан байна. | Сайн туршлага соёлыг түгээж, нийгмийн түншлэлийн оролцоог нэмэгдүүлсэн байна. | ОУХБ  ААНБ | ГБХНХЯ,  ААНБ, Мэргэжлийнхолбоод | 2025-2028 |
| 5.10 | Албан бус хөдөлмөр эрхлэгчдийг ҮОМШӨ-ийн даатгалд хамрагдахын ач холбогдлын талаар сурталчилгаа зохион байгуулах | Сургалт, сурталчилгаа зохион байгуулах | ҮОМШӨ-ний даатгалаар дамжуулан албан бус хөдөлмөр эрхлэгчид ХАБЭМ-ийн тусламж, үйлчилгээ үзүүлэх, урьдчилан сэргийлэх талаарх мэдлэг сайжирсан байна. | ҮОМШӨДС | ХАБЭМТ  НДЕГ | 2025-2028 |
| 5.11 | Албан бус хөдөлмөр эрхлэгчдэд зориулсан сургалтын ХАБЭМ-ийн гарын авлага боловсруулах, үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэх сургалт зохион байгуулах | Гарын авлага боловсруулж, сургалт зохион байгуулсан байна. | Албан бус хөдөлмөр эрхлэгчдийн мэдлэг сайжирсан байна. | ОУХБ  ҮОМШӨДС | ХАБЭМТ  Аймаг, дүүрэг | 2025-2028 |
| **Зорилт 6**. Хөдөлмөрийн аюулгүй байдал, эрүүл ахуйн хяналтын тогтолцоог бэхжүүлэх | | | | | | |
| 6.1 | Хөдөлмөрийн аюулгүй байдал, эрүүл ахуйн байцаагчдыг чадавхжуулах сургалтын модуль хөтөлбөр боловсруулах | Сургалтын хөтөлбөр - 1 | Сургалтын хөтөлбөр, ур чадварын үнэлгээний шалгуур үзүүлэлтийг боловсруулж, сургалт, шалгалт зохион байгуулсан байна | ОУХБ | ГБХНХЯ | 2025-2028 |
| 6.2 | Төлөвлөгөөт болон урьдчилан сэргийлэх хяналт шалгалтын явцад хөдөө аж ахуй, бичил бизнес, хувиараа хөдөлмөр эрхлэгчид үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэх чиглэлээр зөвлөмж, зөвлөгөө өгч ажиллах | Зөвлөмж гаргаж, хэрэгжилтийг хангасан байна. | ААНБ, иргэдийн мэдлэг сайжирсан байна. | Улсын төсөв | ГБХНХЯ, МАОЭНХ, ААНБ-ууд | 2025-2028 |
| 6.3 | Аж ахуйн нэгж, байгууллагын түвшинд ХАБЭА-н бүтэц, ажилтан, зөвлөл ажиллуулах нормативын хэрэгжилтэд үнэлгээ хийх | Орон тооны ажилтантай болсон байна. | Журмын хэрэгжилт хангагдсан байна. | Улсын болон орон нутгийн төсөв | ГБХНХЯ, Аймаг, нийслэл, дүүргийн Засаг дарга, | 2026-2028 |
| 6.4 | Аж ахуй нэгж байгууллагын дотоод хяналтыг сайжруулах болон ХАБЭА-н олон нийтийн хяналтыг хэрэгжүүлэхэд эзэд, үйлдвэрчний байгууллага, ТББ-ын оролцоог нэмэгдүүлэх | Хяналт | Олон нийтийн хяналтын үйл ажиллагаа эрчимжсэн байна. | Улсын болон орон нутгийн төсөв | ГБХНХЯ, МҮЭХ, МАОЭНХ, ААНБ-ууд | 2026-2028 |
| 6.5 | Хөдөлмөрийн аюулгүй байдал, эрүүл ахуйн хяналтын хэмжилт, шинжилгээний чадавхыг сайжруулах | Хэмжилт, шинжилгээтэй хяналтын тоо | ХАБЭМТ-ийн лавлагаа лабораторийг ашиглан гүйцэтгэдэг болсон байна | Улсын төсөв | ГБХНХЯ | 2026-2028 |
| 6.6 | Хяналт шалгалтыг хийхдээ эрсдэлээс хамгаалах, урьдчилан сэргийлэх, зөвлөн туслах үр нөлөөтэй механизмыг бий болгож төлөвшүүлэх | Зөвлөн туслах үйлчилгээ | Зөвлөн туслах үйл ажиллагааны чанар, хүртээмж сайжирсан байна. | Улсын төсөв | ГБХНХЯ | 2026-2028 |
| 6.7 | Хөдөлмөрийн аюулгүй байдал, эрүүл ахуйн хяналтын цахим шилжилтийг хэрэгжүүлэх | Цахим систем | ХАБЭМ-ийн Эрсдэлийн удирдлагын цахим системийг хяналтад ашиглаж эхэлсэн байна. | Улсын төсөв | ГБХНХЯ  ХАБЭМТ | 2026-2027 |
| 6.8 | ХАБЭМ-ийн олон нийтийн цахим хяналтыг нэвтрүүлэх | Зөрчлийг мэдээлэх программ | Олон нийт гар утасны аппликейшинд суурилсан ажлын байран дахь ХАБЭМ-ийн зөрчлийг мэдээлэх олон нийтэд зориулсан цахим системийг ашиглах, зөрчлийг шийдвэрлэх, урьдчилан сэргийлэх арга хэмжээ авдаг болсон байна | ҮОМШӨДС | ГБХНХЯ  ХАБЭМТ(хяналт) | 2026-2027 |
| 6.9 | Ажлын байрны хөдөлмөрийн нөхцөлийн үнэлгээний байгууллагуудад хяналт тавих | Хяналт | Хөдөлмөрийн нөхцөлийн үнэлгээний мөрөөр МШӨ-өөс урьдчилан сэргийлэх үр нөлөө сайжирсан байна. | Улсын төсөв | ГБХНХЯ, ХАБЭМТ | 2025-2028 |
| 6.10 | Хөдөлмөрийн тухай хуулийн 7 дугаар зүйлд заасан ажил эрхлэлт, хөдөлмөрийн харилцаанд дарамт, хүчирхийлэл, бэлгийн дарамтыг хориглож, хяналт тавьж ажиллах | Дарамт, хүчирхийлэл, бэлгийн дарамтыг хориглосон байна. | ААНБ бүр эрүүл ажлын байртай болсон байна. | Улсын төсөв | ХНХЯ, Аймаг, нийслэл, дүүргийн ХХҮГ, Хэлтэс | 2025-2028 |

**ДӨРӨВ.** Үйл ажиллагааны үр дүн

4.1. Төлөвлөгөө хэрэгжүүлснээр хүрэх үр дүн:

4.1.1 Хөдөлмөрийн аюулгүй байдал, эрүүл мэндийн хууль эрх зүйн шинэчлэлийг идэвхтэй урьдчилан сэргийлэлт, зохистой хөдөлмөрийн зарчимд суурилан хийж, үйлдвэрлэлийн осол, мэргэжлээс шалтгаалсан өвчнөөс урьдчилан сэргийлэлт, даатгал, хөдөлмөрийн хяналтын үр нөлөөг нь сайжруулж, Олон Улсын хөдөлмөрийн байгууллагуудын 81, 129, 187 дугаар конвенцуудад нэгдэх бэлтгэл хангагдана;

4.1.2 Үндэсний түвшинд хөдөлмөрийн аюулгүй байдал, эрүүл мэндийн үндэсний тогтолцооны шинэчлэлийг хэрэгжүүлж, үүнд оролцдог байгууллагуудын чиг үүргийг оновчтойгоор зохион байгуулж, хамтын ажиллагааг нь сайжруулж, хууль тогтоомжийн хэрэгжилт, үйлдвэрлэлийн осол, мэргэжлээс шалтгаалсан өвчний урьдчилан сэргийлэлтийн үр нөлөөг нэмэгдүүлнэ;

4.1.3 Бичил бизнес, жижиг үйлдвэр, албан бус салбар, хувиараа хөдөлмөр эрхлэгчид, хөдөө аж ахуйн салбарын хөдөлмөрийн аюулгүй байдал, эрүүл мэндийн асуудлыг хууль тогтоомжид тодорхой тусгаж, түүнийг хэрэгжилтэд дэмжлэг үзүүлэх, арга зүйн зөвлөн туслах үйлчилгээг нэвтрүүлнэ;

4.1.4 Өндөр эрсдэлтэй аж ахуйн нэгж, байгууллагад хийх ажилтны эрүүл мэндийн үзлэг, ажлын байрны хөдөлмөрийн нөхцөлийн үнэлгээг нэмэгдүүлэх, мэргэжлээс шалтгаалсан өвчнийг эрт илрүүлэх, хөдөлмөрийн чадвар алдалтаас урьдчилан сэргийлэх чиглэлээр хөдөлмөрийн эрүүл мэндийн тусламж үйлчилгээний чанар, хүртээмжийг нэмэгдүүлсэн байна;

4.1.5 Аж ахуйн нэгж, байгууллагын түвшинд хөдөлмөрийн аюулгүй байдал, эрүүл мэндийн удирдлагын тогтолцооны сайн туршлага, аюулгүй ажиллагааны соёлыг түгээн дэлгэрүүлж, нийгмийн түншлэлийн оролцоог нэмэгдүүлж, урьдчилан сэргийлэх эрсдэлийн үнэлгээг нэвтрүүлж, ажилтны эрүүл мэндийн үзлэг, тандалтын үр нөлөөг сайжруулсан байна.

4.1.6 Хөдөлмөрийн аюулгүй байдал, эрүүл мэндийн боловсрол, сургалтын нэгдмэл бодлогыг боловсруулан, хэрэгжүүлсний дүнд хөдөлмөрийн аюулгүй байдал, эрүүл мэндийн мэргэжлийн хүний нөөцийн тоо нэмэгдэж, үйлдвэрлэлийн осол, мэргэжлээс шалтгаалсан өвчний статистик бүртгэл сайжирсан байна.

**ТАВ.** Төлөвлөгөөг хэрэгжүүлэх санхүүжилт, Олон Улсын хамтын ажиллагаа, түншлэл

5.1. Төлөвлөгөөг 2025 -2028 онд хэрэгжүүлнэ.

5.2. Төлөвлөгөөг хэрэгжүүлэх үйл ажиллагааг дараах эх үүсвэрээс санхүүжүүлнэ.

5.2.1. олон улсын байгууллага, төсөл, хөтөлбөрийн санхүүжилт;

5.2.2. улсын болон орон нутгийн төсөв;

5.2.3. үйлдвэрлэлийн осол, мэргэжлээс шалтгаалсан өвчний даатгалын сангаас зарцуулах хөрөнгө;

5.2.4. бусад эх үүсвэр.

5.3. Олон Улсын хамтын ажиллагаа, түншлэл

5.3.1 Олон улсын хөдөлмөрийн байгууллага, Дэлхийн эрүүл мэндийн байгууллага болон бусад НҮБ-ын төрөлжсөн байгууллагуудтай хөтөлбөрийг хэрэгжүүлэх, хөдөлмөрийн аюулгүй байдал, эрүүл мэндийн сайжруулах техникийн дэмжлэг, туслалцаа авч, хамтран ажиллахыг эрмэлзэнэ.

5.3.2. Улс орнуудын Засгийн газар, түүний олон улсын хамтын ажиллагааны байгууллагаас хөдөлмөрийн аюулгүй байдал, эрүүл мэндийн сайжруулах чиглэлээр санхүүгийн болон техникийн туслалцаа, тусламж, дэмжлэг авах чиглэлээр хамтран ажиллана.

\_\_\_\_\_\_\_\_\_\_o0o\_\_\_\_\_\_\_\_\_\_\_